রাস্তা সারাইয়ের দাবিতে ৯ নং রাজ্য সড়ক অবরোধ করল গ্রামবাসীরা

ঝাড়গ্রাম: মঙ্গলবার ফের গোপী বল্লভপুর নয়াগ্রাম ৯ নং রাজ্য সড়কের কাপাশিয়া এলাকায় রাস্তা অবরোধ করলেন গ্রামবাসীরা। যার ফলে ব্যাহত হয় সড়কের যান-চলাচল। সমস্যায় পড়তে হয় স্কুল পড়ুয়া, অফিস যাত্রী থেকে পথচলতি মানুষকে। পরিস্থিতি নিয়ন্ত্রণে ঘটনাস্থলে পৌঁছয় গোপীবল্লভপুর থানার পুলিশ। দীর্ঘ বাকবিতণ্ডার পর শেষমেশ আইসি ও বিডিওর আশ্বাসে অবরোধ তুলে নেন বিক্ষোভকারীরা (Protesters)।

সূত্রের খবর, সামান্য বৃষ্টি হলেই এক হাঁটু জল পেরিয়ে যাতায়াত করতে হয় স্কুল পড়ুয়া থেকে সাধারণ মানুষ সকলকে। ভোট আসে ভোট যায়, কিন্তু রাস্তার বেহাল দশার (Bad Road Condition) পরিবর্তন হয় না। দিনের পর দিন তা বাড়তেই থাকে। ব্লক প্রশাসন, স্থানীয় পঞ্চায়েত থেকে জনপ্রতিনিধিকে একাধিকবার জানিয়েও কাজ হয়নি।

গত ১ মাস আগে এই রাস্তা সারাইয়ের দাবিতেই অবরোধ হয়েছিল। তখন স্থানীয় পঞ্চায়েত সমিতির পূর্ত কর্মাধ্যক্ষ আশ্বাস দিয়েছিলেন, ১৫ দিনের মধ্যে রাস্তার কাজ শুরু হবে। তবে দীর্ঘ সময় পেরিয়ে গেলেও এখনও কাজ শুরুই করতে পারেনি ব্লক প্রশাসন। গ্রামের এক মহিলা জানান, দীর্ঘ কয়েক বছর ধরে তাঁদের রাস্তার বেহাল অবস্থা। এক হাঁটু জল কাদা পেরিয়ে স্কুলের বাচ্চাদের যাতায়াত করতে হয়। ছোট গাড়ি থেকে এম্বুলেন্স কিছুই চলাচল করতে পারে না।

আরও পড়ুন: পুজোর চাঁদার নামে তোলাবাজি, অভিযোগ বিজেপি নেতার বিরুদ্ধে

মঙ্গলবার একপ্রকার বাধ্য হয়ে গোপী বল্লভপুর নয়াগ্রাম ৯ নং রাজ্য সড়কের কাপাশিয়া এলাকায় রাস্তা অবরোধ করেন গ্রামবাসীরা। রাস্তা অবরোধের জেরে দাঁড়িয়ে পড়ে একাধিক বাস, ছোট বড় গাড়ি ও মোটরবাইকেল। সমস্যায় পড়তে হয় স্কুল পড়ুয়া, অফিস যাত্রী থেকে পথচলতি মানুষকে। পরিস্থিতি নিয়ন্ত্রণে ঘটনাস্থলে পৌঁছয় গোপীবল্লভপুর থানার পুলিশ। তবে অবরোধকারীরা তাঁদের দাবিতে অনড় থাকেন। দীর্ঘ প্রায় ১ ঘন্টা অবরোধ চলার পর গোপী বল্লভপুর ১ নং ব্লকের বিডিও শ্যামসুন্দর মিশ্র ও গোপীবল্লভপুর থানার আইসি কার্তিক চন্দ্র রায় এসে অবরোধকারীদের আশ্বাস দেন আগামীকালের মধ্যেই রাস্তার কাজ শুরু করে চলাচলের উপযোগী করা হবে। তারপরেই অবরোধ তুলে নেন বিক্ষোভকারীরা। রাস্তার কাজ পুরোপুরি কবে হবে সেদিকেই তাকিয়ে সাধারণ মানুষ।

দেখুন অন্য খবর